text: Grønt lys til bybussen
  29 september 2010 kl. 19.12
  Nyt GPS-system skal forhindre forsinkelser i Vejle.
  Forsinkede busser skal have mere fart på - men ikke på speedometeret. En ny GPS-teknologi skal nu sikre, at Vejle Kommunes bybusser får bedre forudsætninger for at indhente det forsømte, hvis de bliver forsinkede i bytrafikken. GPS-signalet fra bussen skal sende besked til byens lyskryds, så de bliver grønne for de forsinkede busser, og de dermed når hurtigere frem.
  Det er håbet, at Vejle Kommune med den nye teknologi kan lokke flere borgere med den offentlige transport. Ordningen vil blive taget i brug efter sommerferien næste år.
  